बिहार के पश्चिम चंपारण सीट प राजनीतिक पार्टी के संगे-संगे बॉलीवुड के भी नजर
बेतिया : राष्ट्रपिता महात्मा गांधी के कर्मभूमि पश्चिम चंपारण में सामाजिक समीकरण के छाप अभी तक चुनावी रंगभूमि प नईखे पड़ल, लेकिन इहा के मतदाता विकास के लेके सजग जरूर बाड़े। क्षेत्र में आखिरी चरण में 12 मई के मतदान होखे के बा, जवना के लेके बिहार के संगे-संगे बॉलीवुड के भी नजर एह क्षेत्र प बा।
`राजनीति` फिलिम के निर्देशक प्रकाश झा एक बार फेर संसद पहुंचे खातिर भाग्य आजमावतारे, उहे राजनीति के धुरंधर खिलाड़ी रघुनाथ झा राष्ट्रीय जनता दल के टिकट प चुनावी मैदान में उतरल बाड़े। भारतीय जनता पार्टी आपन अभी के सांसद डॉ़ संजय जायसवाल प ही भरोसा देखइले बिया। प्रकाश झा अबकी सत्तारूढ़ जदयू के टिकट प चुनावी मैदान में उतरल बाड़े।
मूल रूप से पश्चिम चंपारण के रहे वाला प्रकाश झा पहीले भी साल 2004 में निर्दलीय आ 2009 के चुनाव में लोक जनशक्ति पार्टी के टिकट प राजनीति में किस्मत आजमा चुकल बाड़े, लेकिन दुनो बार उनुका कामयाबी ना मिलल। अबकी के चुनाव में झा पार्टी त बदलिए देले संगही नीतीश के सुशासन के भरोसे चुनाव जीते के सपना भी सजईले बाड़े। उनुकर कहनाम बा कि, अभी के सांसद क्षेत्र में कुछ काम नईखन कईले बालुक नीतीश सरकार पूरा बिहार में बदलाव कईले बिया, जवना के फायदा उनुका मिलना तय बा।
पिछला चुनाव में एह क्षेत्र के तीन बार के सांसद रहल मदन प्रसाद जायसवाल के बेटा संजय जायसवाल भाजपा के टिकट प मैदान में उतरल रहले अवरू इ सीट राजद से छीन लेले रहले। संजय कहले कि, चुनाव मैदान में खड़ा उनुकर विरोधी भले ही इहा आज नजर आवतारे, लेकिन इ अईसन लोग हवे, जवन खाली चुनावी मौसम में ही नजर आवेले। मतदाता उ लोग के नकार दिहे। उ कहले कि, उ हमेशा से लोग के बीच रहल बाड़े अवरू लोग अबकी नरेंद्र मोदी के देश के प्रधानमंत्री बनावे के चाहतारे, एहीसे उनुका वोट जरूर मिली।
एने, लालू यादव के करीबी मानल जाये वाला रघुनाथ झा पश्चिम चंपारण से आपन दूसरा पारी खेले खातिर पूरा तईयारी में बाड़े। उ बिहार में बहुत विभाग के मंत्री रह चुकल बाड़े। पश्चिम चंपारण संसदीय क्षेत्र के पहचान पहिले बेतिया के रूप में रहे। पश्चिम चंपारण संसदीय क्षेत्र में पश्चिम चंपारण जिला के नौतन, चनपटिया, बेतिया, आ पूर्वी चंपारण जिला के रक्सौल, सुगौली विधानसभा क्षेत्र आवेला।
एह चुनाव में परिस्थिती बदलल बा। पिछला चुनाव में भाजपा अवरू जदयू मिलके चुनाव मैदान में रहे, लेकिन एह चुनाव में दुनो दल अलग-अलग ताल ठोकता। भारत-नेपाल के सीमा वाला एह क्षेत्र में भले ही सब उम्मीदवार अपना अपना जीत के दावा करतारे, लेकिन मतदाता नेता लोग के दलबदल अवरू स्थानीय समस्या के समाधान ना होखे के चलते नाराज नजर आवतारे। पश्चिम चंपारण सीट से वईसे त 11 उम्मीदवार चुनाव मैदान में भाग्ये आजमावतारे, लेकिन त्रिकोणात्मक संघर्ष के आसार ज्यादा बा।
bho_Deva bho_Deva bho_Deva bho_Deva bho_Deva bho_Deva bho_Deva